
SPOROČILO ZA MEDIJE

»Prinašalci«

PONOVITEV 66. letnega koncerta Akademske folklorne skupine France Marolt

Kulturni dom, Črna na Koroškem, sobota, 11. oktobra 2014, ob 19.00
Farni dom, Sele pri Borovljah, nedelja, 12. oktobra 2014, ob 15.00


· Največja in ena najstarejših folklornih skupin v Sloveniji
· Celovečerni koncert na katerem se bo zvrstilo več kot 60 plesalk, plesalcev, pevcev in glasbenikov
· Maroltovci bodo prikazali povsem nov, še neznan program z 10 novimi odrskimi postavitvami in novimi kostumi. Navdih so poiskali v stopinjah obrednih obhodov kolednikov na slovenskem. 


O predstavi

V celovečerni plesni predstavi Prinašalci Akademska folklorna skupina France Marolt išče navdih v stopinjah obrednih obhodov kolednikov. Skozi bogastvo plesa, petja in kostumografije bodo prikazani posamezni rituali, ki so pomembneje zaznamovali časovne cikluse in prostorske predstave ljudi iz preteklosti. 
[bookmark: _GoBack]
V predstavi se prepletata dve vzporedni zgodbi. Prva je prežeta z rekonstrukcijami srednjeveških melodij, ki so se v nekoliko spremenjeni obliki ohranile v ljudskih pesmih. Z melodijami, interpretiranimi na sodoben način, bosta prikazana namen obrednih obhodov in kolednic.

Drugi del rdeče niti koncerta prikazuje posamezne podobe koledništva, med katerimi bodo nekatere rekonstruirane prvič doslej. Prinašalci bodo gledalcem prinesli tisto najžlahtnejše, o čemer lahko spregovorijo ples, glasba, bogata kostumografija in različne oblike poustvarjenega ljudskega petja.

Premikanje meja v folklorno-plesni dejavnosti je bilo od nekdaj vodilo največje in ene najstarejših slovenskih folklornih skupin – Akademske folklorne skupine France Marolt. Letne produkcije priljubljenih maroltovcev na odru Cankarjevega doma vedno znova presenečajo, poustvarjanje ljudskega plesa, glasbe in oblačilne dediščine pa postavljajo ob bok sodobni odrski umetnosti. V devetdesetminutni plesno-pevski predstavi bo sodelovalo več kot 60 plesalcev, pevcev in glasbenikov, predstavili pa bodo povsem nov program, ki ga folklorno občinstvo še ni videlo s kar desetimi popolnoma novimi odrskimi postavitvami.



O Akademski folklorni skupini France Marolt
Akademsko folklorno skupino France Marolt je leta 1948 ustanovil France Marolt, prvi slovenski etnomuzikolog. S samo tremi pari je postavil temelje razvoja največje slovenske folklorne skupine, ki danes redno nastopa tako doma kot v tujini in svoje občinstvo vedno znova navduši z letno produkcijo na največjem odru v Sloveniji – Gallusovi dvorani Cankarjevega doma v Ljubljani. V petinšestdesetih letih nenehnega delovanja si je skupina prislužila številna priznanja in nagrade. Najbolj je ponosna na zlati častni znak svobode Republike Slovenije in na status društva, ki deluje v javnem interesu na področju kulture. Skupino, ki je del Študentske organizacije Univerze v Ljubljani, trenutno sestavlja 125 članov, razdeljenih v 3 plesne skupine in 2 glasbena orkestra. Umetniški vodja skupine je Tomaž Simetinger, ki je vodstvo prevzel od prof. Mirka Ramovša. Skupina med letom izvede več kot 60 koncertov, krajših nastopov in delavnic ter številne samostojne projekte. Lahko se pohvali z mnogimi protokolarnimi nastopi, polnimi dvoranami v Cankarjevem domu in z izkušenim, plesno in pevsko izobraženim kadrom.


Več informacij: 
Nika Rožanc, kontakt za medije, nika.rozanc@gmail.com, 031 551 592

